钦定古今图书集成/理学汇编/字学典/第094卷 > 张耒宛丘集 > 《评书》
## 钦定古今图书集成/理学汇编/字学典/第094卷 > 张耒宛丘集 > 《评书》

唐世秉笔之士，工书者十九，盖魏、晋以来，风俗相承，
家传世习，故易为工也。下及懿、僖、昭、哀衰亡之乱，宜
不暇矣。接乎五代，九州分裂，然士大夫长于干戈，横
尸血刃之间，时时有以挥翰知名于世者，岂又唐之
馀习乎？如王文襄之小篆，李鹗之楷法，杨凝式之行
草，皆足以成家自名。至于罗绍威、钱俶，武人骄将，酣
乐于富贵者，其字画皆有过人。及宋一天下，于今百
年，学者优游之时，翰墨不宜无人，而求如五代时数
子者，世不可得，岂其忽而不为乎？将俗尚苟简，遂废
而不振乎？抑亦难能而罕至乎？往时苏子美兄弟，皆
以行草见称于时，至今残编断简，人闲藏以为宝。自
二子亡，君谟继之，非独时人莫与为比，前世能者亦
罕过也。君谟所书，亦多为世所宝，而《荔支谱》《永城县
学记》特又其精者，是可珍也，故聊志之。